በርእስነት የመረጥኩትና በላቲን ቋንቋ የታወቀው ሐረግ በሕጉ ዓለም ሁለንተናዊ ዕውቅና ያለው ሲሆን፣ የተፈጥሮ ፍትሕ መርህ ነው፡፡ ማንም ሰው ባንድ ወይም በሌላ መልኩ እሱ የጥቅም ተካፋይ በሆነበት ወይም እሱን በሚመለከተው ወይም ውሳኔው የሚያስከትለው ውጤት መብቱን ወይም ጥቅሙን በአዎንታዊ ወይም አሉታዊ መልኩ በሚነካበት ጉዳይ ዳኝነት ተሰይሞ ጉዳዩን ማየት እንደማይገባው የሚያሳስብ ወይም ማሰጠንቀቂያ የሚሰጥ መርህ ነው፡፡ ይህ መርህ አድልዎን የሚቃወም ደንብ በመባልም ይታወቃል፡፡ ‹‹በራሱ ጉዳይ›› የሚለው አገላለጽ የግድ የሙግት ተከፋይነትን ብቻ እንደማያመለክት፣ ለምሳሌ÷ አንድ ግለሰብ የአክሲዮን ባለድርሻ የሆነበት ኩባንያ በከሳሽነት ወይም በተከሳሽነት ተካፋይ ቢሆንና በዳኝነት ጉዳዩን ለማየት በወንበርነት ቢሰየም ይህንን ዓለምአቀፋዊ የሕግ መርህ የሚጥስ ይሆናል ማለት ነው፡፡ ይህ ሚዛናዊነትን፣ እኩልነትንና ርትዕን መሠረት ያደረገ መርህ ፍርድ ቤቶች ብቻ ሳይሆኑ ዳኝነት ሊያዩ የሚችሉ ዳኝነት-አከል አካላት (quasi-judicial bodies) እና የአስተዳደር አካላትም ውሳኔ ሲሰጡ ሊከተሉት የሚገባ መሠረታዊ የፍትሕ መርህ ነው፡፡
